Up-9/92
Datum: 1995-06-14T00:00:00.000+02:00
ecli: ECLI:SI:USRS:1995:Up.9.92
vrsta: drugi akti
zadeva: ustavna pritožba
objavljeno: OdlUS IV, 159 | 14.06.1995
dokument: US17485
akt: Ustavna pritožba zoper odločbo Sodišča združenega dela Republike Slovenije opr. št. I Sp 386/91 z dne 2/4-1992

Odločba Sodišča združenega dela pokojninskega in invalidskega zavarovanja v Republiki Sloveniji, opr. št. 135/91 z dne 25/6- 1991

Dokončni sklep strokovne službe Skupnosti pokojninskega in invalidskega zavarovanja Slovenije št. P-703.718 z dne 28/3-1991
resitev: nesprejem ustavne pritožbe
izrek: Ustavna pritožba zoper odločbo Sodišča združenega dela Republike Slovenije v zvezi z odločbo Sodišča združenega dela pokojninskega in invalidskega zavarovanja v Republiki Sloveniji, in dokončnim sklepom strokovne službe Skupnosti pokojninskega in invalidskega zavarovanja Slovenije, se ne sprejme.
stavek: Ker zakonska ureditev, po kateri se detaširanim delavcem v pokojninsko osnovo ne vštevajo dejansko izplačane plače v tujini, ampak le plače, od katerih so bili plačani prispevki za pokojninsko in invalidsko zavarovanje v Sloveniji, ni v neskladju s 50. členom Ustave, niti ni v neskladju z ustavnimi načeli pravne in socialne države, tudi posamična odločitev, sprejeta na podlagi take zakonske ureditve, ne pomeni kršitve pravice pritožnice do socialne varnosti iz 50. člena Ustave.
odlocitev: sklep
geslo: Pravica do socialne varnosti.
Načelo pravne in socialne države.
Vštevanje detaširanim delavcem v pokojninsko osnovo dejansko izplačane plače v tujini.
podlaga: Ustava, 50. čl.
Zakon o ustvnem sodišču, 1. al. 2. odst. 55. čl.
datum_vloge: 1992-06-09T22:00:00.000Z
datum_odlocitve: 1995-06-13T22:00:00.000Z

# Up-9/92

# 14/6-1995

## S K L E P

Ustavno sodišče je v postopku za preizkus ustavne pritožbe na seji senata dne 14/6-1995

### s k l e n i l o:

Ustavna pritožba zoper odločbo Sodišča združenega dela Republike Slovenije opr. št. I Sp 386/91 z dne 2/4-1992 v zvezi z odločbo Sodišča združenega dela pokojninskega in invalidskega zavarovanja v Republiki Sloveniji, opr. št. 135/91 z dne 25/6-1991 in dokončnim sklepom strokovne službe Skupnosti pokojninskega in invalidskega zavarovanja Slovenije št. P-703.718 z dne 28/3-1991, se ne sprejme.

### Obrazložitev

Pritožnica navaja, da je 12/9-1990 vložila vlogo za starostno upokojitev in ji priložila tudi dokumentacijo o osebnih dohodkih, ki jih je prejemala kot detaširana delavka v ZR Nemčiji. S sklepom Skupnosti pokojninskega in invalidskega zavarovanja Slovenije z dne 15/10-1990 ji osebni dohodek na začasnem delu v tujini ni bil vštet v pokojninsko osnovo. Vse njene pritožbe so bile neuspešne, z enotno obrazložitvijo, da je Skupnost za odločitev uporabila pravilno pravno podlago in sicer Zakon o spremembah in dopolnitvah Zakona o temeljnih pravicah iz pokojninskega in invalidskega zavarovanja (Uradni list SFRJ, št. 44/90). Pritožnica meni, da ji je bila s posamičnimi akti Skupnosti in odločbami sodišč, po katerih se ji v pokojninsko osnovo niso vštevali dejansko doseženi osebni dohodki za ves čas zaposlitve, kršena pravica do socialne varnosti po 50. členu Ustave.

Izpodbijana sodna odločba temelji na zakonodaji, ki je veljala v času odločanja o pravici pritožnice do starostne pokojnine.

Zakon o temeljnih pravicah iz pokojninskega in invalidskega zavarovanja (Uradni list SFRJ, št. 23/82, 77/82, 75/85, 8/87, 65/87, 87/89 in 44/90) je urejal pravice detaširanih delavcev iz obveznega pokojninskega zavarovanja v domovini v 18. in 24.f členu tako, da se za odmero pokojninske osnove teh delavcev vzame osebni dohodek oziroma zavarovalna osnova, ki je bila podlaga za plačevanje prispevkov za pokojninsko in invalidsko zavarovanje. Z Ustavnim zakonom za izvedbo ustavnega amandmaja XCVI k Ustavi RS (Uradni list RS, št. 37/90), ki je začel veljati 4/10-1990, je bilo določeno, katere določbe omenjenega zveznega zakona se v Sloveniji ne uporabljajo (17. točka 4. člena Ustavnega zakona). Določba 24.f člena med temi ni navedena in je tako veljala od 8/8-1990 do 31/3-1992. Zakon o pokojninskem in invalidskem zavarovanju (Uradni list SRS, št. 27/83, 21/87, 48/87, 27/89 in Uradni list RS, št. 14/90, 30/90 in 44/90) je v 21. členu določal, da se detaširanim delavcem "vzame za izračun pokojninske osnove osebni dohodek od katerega so bili plačani prispevki za pokojninsko in invalidsko zavarovanje, po osnovah in merilih, določenih s samoupravnim splošnim aktom organizacije združenega dela v skladu s samoupravnim sporazumom ter družbenim dogovorom". Tudi republiški zakon ni določal upoštevanja v tujini dejansko izplačanih osebnih dohodkov detaširanih delavcev v pokojninsko osnovo.

Ustavno sodišče je v zadevi U-I-173/93 dne 11/11-1993 (Zbirka II/103, str. 308) sklenilo, da ne sprejme pobude in ne začne postopka za oceno ustavnosti 51. člena Zakona o pokojninskem in invalidskem zavarovanju (Uradni list RS, št. 12/92), po katerem se detaširanim delavcem vzame za izračun pokojninske osnove plača, od katere so bili plačani prispevki za pokojninsko in invalidsko zavarovanje. Gre torej za vsebinsko enako določbo, kot je veljala v času upokojitve pritožnice.

Ker zakonska ureditev, po kateri se detaširanim delavcem v pokojninsko osnovo ne vštevajo dejansko izplačane plače v tujini, ampak le plače, od katerih so bili plačani prispevki za pokojninsko in invalidsko zavarovanje v Sloveniji, ni v neskladju s 50. členom Ustave, niti ni v neskladju z ustavnimi načeli pravne in socialne države, tudi posamična odločitev, sprejeta na podlagi take zakonske ureditve, ne pomeni kršitve pravice pritožnice do socialne varnosti iz 50. člena Ustave.

Zato Ustavno sodišče ustavne pritožbe ni sprejelo.

Senat Ustavnega sodišča je sklep sprejel na podlagi 1. alinee drugega odstavka 55. člena Zakona o Ustavnem sodišču (Uradni list RS, št. 15/94) v sestavi: predsednik senata dr. Lovro Šturm in člana dr. Tone Jerovšek in mag. Matevž Krivic.

dr. Lovro Šturm